Ulovlige våben og narko

Ifølge kriminolog Sven Granath, som har assisteret Svenska Dagbladet i deres kortlægning, er udviklingen i Sverige gået den modsatte vej sammenlignet med de andre nordiske lande.

Læs også : Politi jagter vidner til svensk dobbeltdrab

Hvor antallet af skuddræbte er faldet i Finland, Danmark og Norge fra 2005 til 2015, er det steget i Sverige. Det er der to forklaringer på, siger han.

- Tilgangen af ulovlige våben er steget – det har den egentlig gjort siden 1990’erne, men nu er det akkumuleret så meget i storbyerne, at det er ved at blive et problem, siger han til Svenska Dagbladet og fortsætter:

- Narkotikamarkedet har også forandret sig – der sælges mere. Og det er her, at de illegale våben bliver brugt. Så flere våben og et større narkotikamarked er to af forklaringerne, siger Sven Granath og tilføjer, at politiet tidligere så flere alkoholrelaterede knivdrab.

Frygt for kriminalitet stiger

I løbet af årets første måneder er adskillige personer blevet dræbt af skud i Sverige - ofte i forbindelse med narko- og banderelateret kriminalitet.

Og voldelige kriminalitet er nu det emne, som de fleste svenskere bekymrer sig over. Det viser en undersøgelse foretaget af meningsmålingsinstituttet Sifo for Sveriges Radio.

Læs også : Korrespondent: Uroligheder sætter tyk streg under problemerne i svenske forstæder

Ifølge undersøgelsen bekymrer 20 procent af de adspurgte sig allermest om kriminalitet, vold og sikkerhed, mens 12 procent er mest bekymret for indvandring.

Og svenskerne bliver mere og mere bekymrede, hvis man skal tro meningsmålingen. Over halvdelen, mere præcist 54 procent, føler sig mere bekymret for tilstanden i Sverige fremover, end de gjorde for blot et år siden.

Læs også : Ekspert efter nyt drab i Malmø: Skyderier plager hele Sverige